Title: Continguts del mòdul 4
Course: Projecte Focus > Section: Mòdul 4. Edició, postproducció i revisió

L'edició: allò que fa únic l'audiovisual

L'edició és, amb diferència, el moment del procés audiovisual que fa més por als docents. Pot ser que sigui perquè el programari, en alguns casos, sigui enrevessat i poc intuïtiu. Però per això, trobareu un tutorial detallat el següent capítol del mòdul. D'altra banda, aquesta percepció també es fonamenta en algunes concepcions errònies sobre què és el muntatge que es tradueix, sovint, en un abús de la utilització d'efectes i cortinetes que, certament, compliquen molt la feina d'editar i tampoc ajuden al resultat. De fet, al món audiovisual es diu que si el material és bo, no et tallis, munta per tall. Que si fa pena, encadena. I si el material és dolent amb devoció, postproducció. És una broma que senzillament vol dir que com més simple és el procés, fins i tot més invisible, més efectiu esdevé. Així doncs, us animem a editar per tall, fer alguna fosa de tant en tant i poca cosa més. Menys és més. Com en el següent vídeo que compta amb dos-cents plans en un minut i tres segons (tres plans per segon), tots muntats per tall excepte alguna petita fosa.

Edició o muntatge audiovisual

És l'art i ofici d'escollir les millors preses del rodatge per ordenar-les i assemblar-les* aconseguint un film coherent. L'editor/a talla, empalma i reordena el material original (o bruts de càmera). També decideix qüestions que afecten el ritme, l'atmosfera, la narrativa, la música...

*Assemblar: empalmar, interconnectar.

Multiplicant el significat

El muntatge és la característica que fa únic el cinema.  Construir un significat emocional a partir de la juxtaposició de dos plans.

A+B=C

Hitchcock ho explica magistralment en aquesta entrevista.

Tutorials d'edició amb Shotcut

Aquí teniu un tutorial, pas a pas, de com emprar el programari lliure Shotcut per a l'edició dels vostres audiovisuals.

També hem realitzat un altre vídeo amb algunes opcions avançades d'edició com el chroma, la gravació de pantalla o la creació de subtítols.

Els programaris d'edició encara ofereixen més opcions. El Shotcut és un programa força popular i podeu trobar tutorials d'aspectes concrets com aquests.

Com donar moviment a fotografies (pan i zoom, efecte Ken Burns)
Com afegir una veu en off
Com fer càmera lenta o càmera ràpida

L'ús de recursos aliens: música, sons, imatges...

Els nostres audiovisuals cal que siguin originals i de producció pròpia. No obstant això, pot ser que en algun moment necessitem emprar alguna imatge o so per afegir a les nostres produccions. Ho podem fer? És legal? En alguns supòsits, sí.

Dret de cita amb finalitats educatives o d'investigació científica

Podem fer servir sense autorització fragments d'obres alienes (escrites, sonores o audiovisuals), així com obres aïllades de caràcter plàstic o fotogràfic amb finalitats educatives i de recerca, no comercials.

Condicions: cal citar la font i l'autoria, l'obra original no pot ser alterada i la seva inclusió no pot explicar-se per la seva mera reproducció sinó que ha d'estar justificada en el context de la nostra obra. És a dir, només podem incorporar-la si l'analitzem, la comentem o fem un judici crític sobre ella.

On trobar recursos com música, sons, imatges...

L'ús de música no està emparat pel dret de cita perquè és accessori. Si no estem ensenyant música i la peça que posem al vídeo és per acompanyar i que tingui més ritme, no ens podem acollir al dret de cita. Ara bé, tenim moltes opcions que podrem trobar a internet i les xarxes: portals que ofereixen música creative commons, o lliure de drets mitjançant subscripció... Podeu trobar recursos a:

Música Creative Commons
          - audionautix.com
          - dig.ccmixter.org
          - zero-project.gr
          - musopen.org
          - freemusicarchive.org/

Efectes de so creative commons
          - freesound.org
          - http://recursostic.educacion.es/bancoimagenes/web/

Altres materials audiovisuals creative commons
          - archive.org
          - search.creativecommons.org​​

Música i efectes subscripció de pagament
          - epidemicsound.com
          - artlist.io

Imatges i vídeos amb subscripció freemium
          - pixabay.com
          - pexels.com
          - freepik.es
          - canva.com